Lyfjarisar heimsins keppast við þróun lyfs við COVID-19 sem mögulegt verður að gefa í töfluformi. Sérfræðingur við Karólínsku stofnunina í Stokkhólmi í Svíþjóð segir áríðandi að slík lyf séu gefin fljótt eftir að sýking kemur upp.
Bandaríska lyfjafyrirtækið Pfizer tilkynnti í vikunni að þar á bæ væru tilraunir hafnar með slíkt lyf. Keppinautnarnir Merck Sharp & Dohme (MSD) og Roche Holding eru einnig á sömu vegferð.
Sænska ríkisútvarpið hefur eftir Matti Sällberg, prófessor við Karólínsku stofnunina að veirusýkingarlyf ráðist að próteinum og ensímum veirunnar sem þær nota til að fjölga sér. Því sé áríðandi að slík lyf séu gefin svo fljótt sem verða má eftir að sýkingar verður vart.
Á þriðja þúsund manns á aldrinum yfir 18 ára tekur þátt í tilraun Pfizer og er gefið tilraunalyfið ásamt litlum skammti af alnæmislyfinu Ritonavir.
Sällberg segir að Ritonavir tvöfaldi helmingunartíma lyfsins sem þýði að ekki þurfi að taka jafn stóra skammta af því og ella væri.
MSD prófar sitt lyf á óbólusettum í áhættuhópi, meðal annars í Svíþjóð. Magnus Gisslen, yfirlæknir við Sahlgrenska sjúkrahúsið, sem fer fyrir tilrauninni þar í landi, segist búast við niðurstöðum síðar í haust.
Hann segir ætlunina að reyna lyfið á 1850 manns en hann segir mögulegar aukaverkanir ekki greinanlegar ennþá, til þess sé úrtakið enn of lítið. Matti Sällberg kveðst vongóður um að veirusýkingarlyf við COVID-19 gefi góðan árangur.